b"\n_START_ARTICLE_\nCingle\n_START_PARAGRAPH_\nUn cingle (o timba, tallat), \xc3\xa9s un precipici de caiguda vertical o de fort pendent format per roques, generalment cantelludes, resistents a l'erosi\xc3\xb3 i que a la part superior presenten una extensi\xc3\xb3 de terreny m\xc3\xa9s o menys pla. _NEWLINE_La formaci\xc3\xb3 d'un cingle pot ser causada per una falla tect\xc3\xb2nica de les roques de la muntanya o de l'\xc3\xa0rea, per un proc\xc3\xa9s de diag\xc3\xa8nesi o tamb\xc3\xa9 per processos de dilataci\xc3\xb3 t\xc3\xa8rmica de la zona.\n_START_SECTION_\nCinglera\n_START_PARAGRAPH_\nQuan es presenten en renglera estenent-se al llarg d'una llargada m\xc3\xa9s o menys considerable, poden rebre el nom de \xc2\xabcinglera\xc2\xbb.  Un \xc2\xabtallat\xc2\xbb,  a m\xc3\xa9s del sentit de cingle o cinglera, \xc3\xa9s una porci\xc3\xb3 de terreny espadada, abrupta, bruscament interrompuda o separada de l'altra. _NEWLINE_Una \xc2\xabserra acinglerada\xc2\xbb \xc3\xa9s una serra que forma cingleres o que \xc3\xa9s plena de cingles. Al \xc2\xabcingle\xc2\xbb, tamb\xc3\xa9 se'l pot anomenar \xc2\xabbal\xc3\xa7\xc2\xbb, i a la cinglera \xc2\xabbalcera\xc2\xbb\n_START_SECTION_\nEscarpament\n_START_PARAGRAPH_\nUn escarpament \xc3\xa9s un vessant de roca que travessa el terreny abruptament. La pendent \xc3\xa9s major a 45\xc2\xb0, encara que nom\xc3\xa9s sigui una part del vessant, De vegades, adopta la forma d'una cornisa, que corona un vessant en una extensi\xc3\xb3 m\xc3\xa9s o menys llarga, encara que conservant una altitud sensiblement constant. Diversos escarpaments amb forma de cornisa poden sobreposar paral\xc2\xb7lelament separades pel pendent menys abrupta dels dip\xc3\xb2sits de rebles. _NEWLINE_Un escarpament, de mode general, \xc3\xa9s un accident geogr\xc3\xa0fic que interromp la continu\xc3\xaftat d'un paisatge. Aix\xc3\xb2 no obstant, el concepte espec\xc3\xadfic fa refer\xc3\xa8ncia als escarpaments de falla, que corresponen als salts o pendents visibles a les fractures recents de l'escor\xc3\xa7a terrestre. \xc3\x89s una forma de relleu inicial, solament present en les primeres etapes del proc\xc3\xa9s erosiu que segueixen al moviment cortical, perqu\xc3\xa8 desapareix quan l'erosi\xc3\xb3 deixa marca en ell, o es converteix en una nova forma d'escarpament, el de la l\xc3\xadnia de falla. En aquest tipus d'escarpament es donen les transformacions m\xc3\xa9s interessants des del punt de vista geol\xc3\xb2gic. S'originen quan els materials que formen els llavis de la falla s\xc3\xb3n diversos, i un dels llavis \xc3\xa9s menys resistent a l'erosi\xc3\xb3 que l'altre. Aix\xc3\xb2 d\xc3\xb3na lloc a nous tipus d'escarpament, com s\xc3\xb3n les l\xc3\xadnies de falla"